Temeljem članka 34. Zakona o fiskalnoj odgovornosti (,,Narodne novine“, br. 111/18), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“, br. 95/19), članka 14. Zakona o proračunu („Narodne novine“, br. 87/08, 136/12 i 15/15), članka 14. Pravilnika o načinu korištenja vlastitih prihoda proračunskih korisnika Grada Poreča-Parenzo (KLASA:402-01/21-01/12; URBROJ:2167/01-09/01-21-2) od 25. siječnja 2021. godine, te članka 45. Statuta Umjetničke škole Poreč, Školski odbor Umjetnička škole Poreč na sjednici održanoj dana 24.2.2021. godine, donio je

**PRAVILNIK**

**O OSTVARIVANJU I NAČINU KORIŠTENJA VLASTITIH PRIHODA**

**OSTVARENIH OD OBAVLJANJA DJELATNOSTI**

**I. OPĆE ODREDBE**

**Članak 1.**

Ovim Pravilnikom uređuju se vrste prihoda Umjetničke škole Poreč kao proračunskog korisnika ostvarenih na tržištu od obavljanja registrirane djelatnosti, mjerila i način korištenja vlastitih i namjenskih prihoda, te drugih pitanja vezanih za korištenje posebnih prihoda.

**II. VRSTE PRIHODA**

***Vlastiti prihodi***

**Članak 2.**

(1) Umjetnička škola Poreč ne ostvaruje vlastite prihode.

***Prihodi za posebne namjene***

**Članak 3.**

(1) Ovaj izvor financiranja čine prihodi čije su korištenje i namjena utvrđeni posebnim propisima, a koje Umjetnička škola Poreč ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena namjena za koju se prikupljeni prihodi imaju utrošiti.

(2) Prihodi za posebne namjene ostvaruju se pružanjem slijedećih usluga:

- osnovno glazbeno i plesno obrazovanje na temeljuOdluke o iznosu participacije roditelja /skrbnika učenika Umjetničke škole Poreč za program osnovnog glazbenog i plesnog obrazovanja i Odluke o iznosu cijene za pohađanje drugog programa za darovite učenike, koje donosi Školski odbor Umjetničke škole Poreč za svaku školsku godinu uz suglasnost osnivača,

- organizacija i provođenje međunarodnog gitarističkog i violinističkog natjecanja „Poreč Fest“ na temelju Odluke o iznosu kotizacije za sudjelovanje na gitarističkom i violinističkom natjecanju „Poreč Fest“ koju donosi Školski odbor Umjetničke škole Poreč.

***Ostali prihodi za posebne namjene***

**Članak 4.**

(1) Zakonom o proračunu određeno je da su namjenski prihodi i primici i pomoći, donacije, prihodi za posebne namjene, prihodi od prodaje ili zamjene imovine te naknade s naslova osiguranja i namjenski primici od zaduživanja i prodaje dionica i udjela.

(2) Prihodi od donacija i drugi namjenski prihodi raspoređuju se i koriste isključivo na način i za namjenu koji je određen od donatora ili drugog izvora prihoda.

(3) Umjetnička škola Poreč može ostvarivati i namjenske prihode od donacija fizičkih osoba, neprofitnih organizacija, trgovačkih društava i od ostalih subjekata izvan općeg proračuna za koje ugovorom nije utvrđena njihova namjena.

***Pomoći***

**Članak 5.**

Odredbe ovoga Pravilnika odnose se i na sredstva pomoći koje Umjetnička škola Poreč ostvaruje iz proračuna koji im nije nadležan (državni proračun i općinski proračun).

***Opći prihodi i primici***

**Članak 6.**

(1) Odredbe ovog Pravilnika odnose se i na sredstva proračuna.

(2) Opći prihodi i primici – u izvor financiranja opći prihodi i primici Umjetničke škole Poreč uključuje prihode koje ostvari iz proračuna osnivača, a koji se planiraju u okviru podskupine Prihodi iz proračuna za financiranje redovne djelatnosti proračunskog korisnika.

(3) Za prihode iz izvora opći prihodi i primici namjena korištenja i rashodi utvrđuju se planom proračuna.

**Članak 7.**

(1) Vlastiti prihodi koje planira ostvariti Umjetnička škola Poreč dio su proračuna tekuće godine osnivača - Grada Poreča-Parenzo (u daljnjem tekstu: Grada) te za iduće srednjoročno razdoblje i kao takvi planiraju se u financijskom planu Umjetničke škole Poreč. (2) Vlastiti prihodi iskazuju se u računskom planu u okviru podskupine *661 Prihodi od prodaje proizvoda i robe te pruženih usluga*. (3) U financijskom planu Umjetničke škole Poreč planiraju se i rashodi koji će se financirati iz vlastitih prihoda.

**III. KORIŠTENJE VLASTITIH PRIHODA**

**Članak 8.**

(1) Vlastiti prihodi i namjena trošenja planiraju se u financijskom planu Umjetničke škole Poreč i proračunu Grada po izvorima, programima i aktivnostima.

(2) Vlastiti prihodi ostvareni obavljanjem osnovne i ostalih djelatnosti, donacije, pomoći i prihodi po posebnim propisima uplaćuju se na jedinstveni račun riznice Grada.

(3) Umjetnička škola Poreč kao proračunski korisnik može koristiti vlastite prihode poštujući slijedeća pravila:

- ako su vlastiti prihodi naplaćeni u iznosu manjem nego što je planirano, mogu se preuzeti i plaćati obveze samo u visini stvarno uplaćenih prihoda, odnosno raspoloživih sredstava, sve u skladu sa Zakonom o proračunu,

- ako su vlastiti prihodi naplaćeni u višem iznosu nego što je planirano, mogu se preuzeti i plaćati obveze iznad iznosa utvrđenih u proračunu, za naknadno utvrđene aktivnosti i/ili programe, a do visine uplaćenih sredstava,

- naplaćeni vlastiti prihodi koji nisu utrošeni do 31.12. tekuće godine ne prenose se u proračun za iduću proračunsku godinu već su prihod proračuna tekuće godine.

(4) Umjetnička škola Poreč kao proračunski korisnik, može koristiti namjenske prihode i primitke i pomoći, donacije, prihode za posebne namjene, prihode od prodaje ili zamjene imovine, te naknade s naslova osiguranja i namjenskih primitaka od zaduživanja i prodaje dionica i udjela poštujući slijedeća pravila:

- ako su prihodi za posebne namjene u proračun uplaćeni u nižem iznosu nego što je planirano, mogu se preuzeti i plaćati obveze samo u visini stvarno uplaćenih, odnosno raspoloživih sredstava,

- uplaćene, a manje planirane pomoći, donacije i prihode za posebne namjene mogu se izvršavati iznad iznosa utvrđenih u proračunu, a do visine uplaćenih sredstava,

- uplaćeni i preneseni, a manje planirani namjenski primici od zaduženja mogu se izvršavati do visine uplaćenih, odnosno prenesenih sredstava, uz prethodnu suglasnost upravnog odjela Grada nadležnog za financije,

- uplaćene i prenesene, a neplanirane pomoći, donacije, prihodi za posebne namjene i namjenski primici od zaduženja mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost upravnog odjela Grada nadležnog za financije.

**Članak 9.**

(1) Umjetnička škola Poreč može ostvarivati namjenske prihode od donacija fizičkih osoba, neprofitnih organizacija, trgovačkih društava i od ostalih subjekata izvan općeg proračuna za koje ugovorom nije utvrđena njihova namjena.(2) Prihodi od donacija i drugi namjenski prihodi raspoređuju se i koriste isključivo na način i za namjenu koji je određen od donatora ili drugog izvora prihoda.

(3) Donacije i pomoći za koje nije utvrđena namjena korištenja mogu se koristiti prema utvrđenim aktivnostima i projektima do visine uplaćenih sredstava.

(4) Za iznos nenamjenski utrošenih sredstava pomoći i donacija čije povrate zahtijeva uplatitelj Umjetnička škola Poreč kao proračunskom korisniku umanjit će se proračunska sredstva u godini u kojoj mora vratiti primljena sredstva.

(5) Umjetnička škola Poreč ne može dati donaciju i pomoć drugom proračunskom korisniku.

(6) Vlastiti prihodi koje Umjetnička škole Poreč ostvari u većem iznosu od potrebnog za podmirenje rashoda koji su nastali obavljanjem vlastite djelatnosti mogu se koristiti za podmirenje rashoda redovne djelatnosti.

(7) Vlastiti prihodi koje Umjetnička škola Poreč ostvari obavljanjem osnovne i ostalih djelatnosti, donacije, pomoći i prihodi po posebnim propisima uplaćuju se na jedinstveni račun riznice Grada.

**Članak 10.**

(1) Prije stvaranja obveza za nabavu roba, radova ili usluga u iznosu koji prelazi 100.000,00 kn, neovisno iz kojeg se izvora financira, potrebno je dobiti pisanu suglasnost nadležnog upravnog odjela Grada u čijem se razdjelu proračuna nalazi proračunski korisnik.

(2) Plaćanje predujma može se ugovoriti samo u iznimnim slučajevima i na temelju prethodne pisane suglasnosti Gradonačelnika, u skladu s odredbama Zakona o proračunu i Odluke o izvršavanju Proračuna Grada Poreča-Parenzo za tekuću godinu.

(3) Prilikom podnošenja zahtjeva u riznicu Grada Poreča - Parenzo je obvezna prioritetno teretiti izvor financiranja ostvarenih vlastitih prihoda, donacija, prihoda po posebnim propisima te općih prihoda i primitaka od pomoći, a tek nakon toga izvor opći prihodi i primici iz proračuna Grada za pojedine aktivnosti i projekte.

**Članak 11.**

Vlastiti prihodi Umjetničke škole Poreč koristit će se na način i prema prioritetima za isplate sredstava koji imaju prednost pred ostalim rashodima kako slijedi:

* zakonske obveze
* sudske presude
* obveze po kreditima
* plaće i materijalna prava zaposlenih
* sudske i upravne pristojbe, ostali sudski i javnobilježnički troškovi
* obveze po već zaključenim ugovorima.

**Članak 12.**

Ako se naknadno utvrdi da je isplata sredstava izvršena nezakonito i/ili neopravdano, Umjetnička škola Poreč kao proračunski korisnik će odmah zahtijevati povrat proračunskih sredstava u proračun.

**IV. PRAĆENJE VLASTITIH PRIHODA I IZVJEŠTAVANJE**

**Članak 13.**

(1) *Ravnatelj* je odgovoran za utvrđivanje, naplatu i uplatu u proračun vlastitih prihoda i prihoda za posebne namjene te za izvršavanje rashoda i izdataka u skladu s namjenama.

**Članak 14.**

Ostvarene i utrošene prihode Umjetnička škola Porečusklađuje s glavnom knjigom gradske riznice tijekom proračunske godine.

**Članak 15.**

(1) Umjetnička škola Poreč u obvezi je dostavljati propisane financijske izvještaje s bilješkama upravnom odjelu Grada nadležnom za financije do isteka roka za predaju izvještaja nadležnoj instituciji.

(2) Godišnji izvještaj o poslovanju (ostvarenje financijskog plana i izvještaj o radu) Umjetnička škola Porečje obvezna dostaviti nadležnom tijelu gradske uprave Grada u rokovima utvrđenim u Odluci o izvršavanju Proračuna Grada Poreča-Parenzo za tekuću godinu.

**V. PRIJELAZNE I ZAVRŠNE ODREDBE**

**Članak 16.**

Ovaj Pravilnik stupa na snagu danom donošenja, a objavit će se na oglasnoj ploči i mrežnim stranicama Umjetničke škole Poreč.

KLASA:003-04/21-01/01

URBROJ:2167/01-57-34-02-21-1

Poreč-Parenzo, 24.2.2021. godine

Predsjednik Školskog odbora:

Matija Poropat

Odluka o izmjenama i dopunama Pravilnika o kućnom redu Umjetničke škole Poreč objavljena je na oglasnoj ploči dana 24.2.2021. godine.

Ravnateljica

Sanjica Sara Radetić